Kom kuier om 'n langtafel saam met Centurion Hospice, Tobi Jooste | Maroela Media
Die Centurion Hospice vier die begin van vlak 1 van die nasionale inperking met 'n eksklusiewe langtafelgeleentheid wat 'n vyfgangmaaltyd, landgoedwyn en die strelende klanke van die Afrikaanse sanger Tobi Jooste insluit.
Geleenthede soos hierdie het nog altyd 'n belangrike finansiële hupstoot vir 'n nieregeringsorganisasie (NRO) beteken, maar die Covid-19-pandemie het 'n stokkie voor sulke geleenthede gesteek. Die Centurion Hospice het wel 'n paar aanlyn geleenthede aangebied, maar niks kan ooit die gesellige samesyn van vriende en familie wat oor 'n glasie wyn en 'n bord goeie kos kuier, vervang nie.
"'A Starlight serenade is net die begin van nog baie langtafel-okkasies," sê Annette Reed, die algemene bestuurder van die Centurion Hospice. "Om kragte saam met wonderlike kunstenaars soos Tobi Jooste en sjef Paule-Henry Botha te snoer, is besonders spesiaal. Ek glo dat meer intieme geleenthede die toekoms van geldinsamelingsprojekte is en dat die gemeenskap ons met dié soort projekte sal steun."
Om die geleentheid gesellig, maar tog intiem te hou sal slegs vyftig mense die geleentheid kan bywoon en Centurion Hospice kan net 30 kaartjies aan die publiek beskikbaar stel.
"Omdat dit so 'n spesiale geleentheid is, wil ek mense aanmoedig om hul beste uitrustings aan te trek," sê Jooste, wat bekend is vir sy stylvolle uitrustings en goedversorgde voorkoms.
"Ek het 'n baie hartseer kankerpad saam met my oupa gestap, en daarom sal ek altyd organisasies soos die Centurion Hospice ondersteun."
Sjef Paule-Henry, wat bykans twee dekades lank gourmet-geregte aan die Italiaanse koninklikes opgedis het, is veral bekend vir die interessante opdiening van sy kos en sy liplekker nageregte.
Die hospitaal-gedeelte van die Centurion Hospice maak binnekort weer sy deure oop en daarom het die organisasie ook geld nodig om die laaste dae van 'n pasiënt se lewe so rustig en gemaklik as moontlik te maak. Die Centurion Hospice bied 'n laaste hawe aan almal – ongeag of hulle vir die dienste kan betaal of nie.
A Starlight serenade vind op Saterdag 3 Oktober om 16:00 vir 16:30 by die Strawberry Moose plaas, 'n splinternuwe koffiekroeg en bakkery wat op die Centurion Hospice se perseel geleë is.
Kaartjies kos R900 per paartjie of R450 per persoon en dit sluit wyn, koeldranke of vrugtesappe, 'n vyfgangmaaltyd en vermaak in.
Alle geld wat ingesamel word, is ten bate van die Centurion Hospice.
Vir verdere inligting en besprekings bel Andrie Alberts by 012 664 6175 of stuur 'n e-pos aan [email protected].